Abraham Bredahl Rosenvinge

Abraham Bredahl Rosenvinge (født 13. september 1810 i Trondhjem, død 3. februar 1884 samme sted) var en norsk proprietær med sterk interesse for meteorologiske målinger. 
Bakgrunn
Abraham Bredahl Rosenvinge var av en gammel dansk-norsk adelsslekt. Stamfaren Mogens Jensen Skriver (død 1528), var fogd på Bergenhus og senere borgermester i Helsingør, og ble adlet 1505. Han var farfar til borgermester i Odense Mogens Henriksen (1540-1607), og dennes sønner, borgermester i Odense Jørgen Mogensen (1570-1634) og rådmann i Odense Jens Mogensen (1572-1625), ble stamfedre for henholdsvis en norsk og en dansk gren av slekten. Den norske grenen ble sterkt representert i Trøndelag.

Abraham Bredahl Rosenvinge var sønn av major Jørgen Coldevin Rosenvinge (født i 1764, død i 1842), og bror av kunstneren Johannes Finne Rosenvinge. 

Han ble gift med Marie Susanne Lagergren.Steinkjerleksikonet om slekten Rosenvinge

 Meteorologiske observasjoner 
Bernt Johannes Birkeland beskriver i artikkelen «Old Meteorological Observations at Trondheim. Atmospheric pressure and temperature during 185 years» hvordan Rosenvinge startet med sine meteorologiske observasjoner på sitt bosted i Råde i Østfold i årene 1831-1835. 

I 1836 oppførte hans far villaen «Rosenborg» på en eiendom som Abrahams mor hadde arvet i Trondhjem. Utenfor et av vinduene plasserte Abraham Rosenvinge et termometer som ble avlest kl. 08.00, 14.00 og 21.00 daglig frem til 1843, da avlesningstidene ble endret til kl. 08.00, 14.00 og 22.00. I april 1855 skal han ha begynt å nedtegne sine egne observasjoner kontinuerlig frem til sin død i 1884. Nedtegnelsene førte han inn i en såkalt Contoir-Calender, én for hvert år. 

Han var ikke tilknyttet Det meteorologiske selskap, selv om Selskapet skal ha hatt problemer med å finne en person som kunne utføre målinger i Trondhjem. Birkeland spekulerer på om Rosenvinge ikke ønsket å innordne seg Det meteorologiske selskaps regler for hvordan målingene skulle utføres. Samtidig oppgir Birkeland at Rosenvinge bestemte at bøkene med hans observasjoner skulle overlates til Riksarkivet i en eske som ikke skulle åpnes før 50 år etter at hans død.

 Referanser 

Kategori:Norske meteorologer
Kategori:Personer fra Trondheim kommune